Van Pretoria tot Provence | Netwerk24
Van Pretoria tot Provence
Watter vrou wens nié heimlik sy was Marita van der Vyver nie? Of dan ten minste een van haar vriendinne (of vriende, uit die aard van die saak) wat kan deel in daardie leefwêreld wat op die voorblad van haar nuutste boek opgesom word as die ongelooflike avonture van 'n skrywende ma . . .wie sou nou nié wou gaan kuier in daardie sprokie nie?
Retoer is daardie kuier saam met Van der Vyver. Sommer met die verwelkoming maak sy dit duidelik dat die boek nie haar memoirs is nie. Wat dit wel is, is 'n versameling kort skryfstukke wat in verskillende publikasies en op verskeie forums verskyn het. Op hul eie is elke stuk vermaaklik, nostalgies of ondersoekend. Maar saamgebind in hierdie bundel word die geheel baie meer as die som van die dele: Sy nooi die leser nader, skink vir jou ook 'n glas wyn, en raak aan die kuier en aan die gesels oor dinge wat verskillend maar ook dieselfde is van Pretoria tot Provence.
Die inhoud is in nege afdelings gegroepeer; genoem na van haar vorige boeke: Die blou van onthou, Vergenoeg, Die dinge van 'n kind, Bestemmings, Stiltetyd, Die hart van ons huis, Dis koue kos, skat, Wegkomkans en Al wat ek weet. Hierdie afdelingopskrifte gee 'n goeie idee van watter temas om te verwag – dit wissel van nostalgiese herinnerings uit kinder- en studentejare, reiservarings en gesinsoomblikke tot deernisvolle lewenswyshede wat met die jare saam kom. Die temas is onderling verweef en die bundel lees dus lekker as 'n geheel.